**KONKURSO EIGA**

Su pirmuoju tradicinius šokius puoselėjančių Lietuvos mokyklų konkursu „Visa mokykla šoka“ sieti lūkesčiai visiškai pasiteisino: dalyvių paraiškas pateikė, seminaruose bei mokymuose tobulinosi, tradicinių šokių mokė ir juos garsino net 108 Lietuvos mokyklų bendruomenės.

Įdomi konkurso sklaidos statistika: gausiausiai dalyvių susibūrė Šilalės rajone – Simono Gaudėšiaus gimnazijos bei Dariaus ir Girėno progimnazijos entuziastų iniciatyva suburta Tradicinių šokių ambasadorių grupė specialiu autobusiuku su užrašu „Visa mokykla šoka“ keliavo po rajoną, lankė dar neįsitraukusias į šią veiklą mokyklas ir tradiciniais šokiais sudomino net dvylikos ugdymo įstaigų auklėtinius. Žinoma, toks aktyvumas ne atsitiktinis – folkloro entuziasčių Irminos Kėblienės ir Jolantos Kažukauskienės pastangomis jau seniai mokyklose garsinami tradiciniai šokiai, organizuojami naktišokiai, vakaronės ir etnokultūrinės stovyklos. Kad bemaž visas Šilalės miesto jaunimas mėgsta šokti, jau matėme 2016 m. akcijos „Visa Lietuva šoka“ metu. Na, o atsiųstoji konkursui skirtas veiklas aprašanti ataskaita (žr. Priedą Nr. 1) ir vaizdo medžiaga liudija, jog pasiekti ir dar tauresni tikslai – sutelktos ir suvienytos daugelio Šilalės rajono mokyklų bendruomenės. Nufilmuota renginių medžiaga – tikrai įspūdinga, palaikanti visų mūsų norą ir tikėjimą, jog tradicinė kultūra išliks brangi ir aktuali dar daugeliui kartų.

Nedaug atsiliko Kauno miestas – dalyvauti konkurse registravosi dešimties mokyklų tradicinių šokių entuziastai (tiesa, konkursą baigė tik devynių). Verta pastebėti, jog Kaunas išsiskiria stiprių vaikų folkloro ansamblių ir puikių, atsidavusiai dirbančių vadovų gausa – jų pastangomis populiarinamos visos tradicinės kultūros rūšys, rengiami folkloro atlikėjų konkursai, šventės ir stovyklos. Konkurse ypač bendruomeniškas buvo Tautinės kultūros centro folkloro ansamblis „Ratilėlis“ (vadovė Alvyda Česienė ir jos pagalbininkai Andrius Darčianovas bei Skaistė Blinstrubaitė) – jis stengėsi įtraukti visų mokyklų, kuriose mokosi ansambliečiai, mokinius į tradicinių šokių sūkurį. Nestebina, jog mokyklose, kur veikia tokie puikūs vaikų folkloro ansambliai kaip Palemono vidurinės mokyklos ansamblis „Bitula“, „Šilo“ pradinės mokyklos ansamblis „Šilinukai“, „Atžalyno“ vidurinės mokyklos ansamblis „Kaukutis“ ir kiti, sėkmingai pristatyti, išradingai parinkti patys tinkamiausi ir vaikams patraukliausi šokiai, smagiai, originaliai bei entuziastingai buvo mokomi pradedantieji.

Trečioje vietoje pagal dalyvavusių ugdymo įstaigų skaičių liko Radviliškio rajonas. Nors ir čia iš septynių veiklą pradėjusių mokyklų ją baigė tik penkios, pastarosios darbavosi aktyviai ir išradingai, juolab kad geranoriškai talkino rajono folkloro kolektyvai bei kapelos: Baisogalos folkloro ansamblis „Dainoriai“ mokė moksleivius ir net pačius mažiausiuosius mokyklos darželio vaikučius, o liaudiškos muzikos kapela „Radvija“ grojo šventėse ir vakaronėse, kur gyva muzika – ypač svarbi. Šiame rajone taip pat yra išskirtinė mokykla – Šiaulėnų Marcelino Šikšnio gimnazija – ir išskirtinė šokių mokytoja – Džiuljeta Ragauskienė, – subūrusi folkloro šokių grupę „Dūkymėlis“, kiekvienais metais folkloro šokių konkursui „Patrepsynė“ paruošianti bent kelis puikiai stilingai šokančius ir laureatais tampančius vaikus. Veikiausiai todėl ir gimnazijos folkloro grupės šokėjai, ir kiti moksleiviai, turėję puikų pavyzdį, čia šoko ne tik entuziastingai, bet ir gražiai.

Minėtini ir po 4–6 paraiškas dalyvauti konkurse pateikusios Lazdijų, Pasvalio, Vilkaviškio rajonų, Vilniaus bei Šiaulių miestų mokyklos. Deja, konkursą baigė jau 1–3 Pasvalio ir Vilkaviškio rajonų bei Šiaulių miesto mokyklos, tik iš Lazdijų rajono ugdymo įstaigų pagal konkurso nuostatus atsiskaitė penkios, o Vilniaus miesto – keturios. Užtat Akmenės rajone iš 3 pasiryžusių dalyvauti mokyklų visos trys konkursą ir baigė. Rokiškio bei Telšių rajonuose dalyvių buvo po tiek pat, tačiau iš jų tik po dvi atsiuntė veiklos ataskaitas ir vaizdo medžiagą. Po 2 paraiškas dalyvauti sulaukėme iš Jonavos, Kauno, Kelmės, Klaipėdos, Kretingos, Šakių, Šilutės, Širvintų, Ukmergės rajonų, Visagino seniūnijos, Klaipėdos miesto. Daugelio minėtų savivaldybių mokyklos sėkmingai baigė konkurso veiklas, tačiau Kauno, Kelmės, Kretingos ir Visagino savivaldybėse liko po vieną mokyklą. Dar sulaukėme paraiškų iš šešiolikos savivaldybių ugdymo įstaigų, iš jų konkurse iki galo dalyvavo 7. Vilniaus rajone ir Alytaus mieste, deja, nė viena mokykla konkurso nebaigė.

Prasmingos šokių populiarinimo veiklos aprašais, mokymų ir gražių renginių vaizdo medžiaga su mumis pasidalino bemaž septyniasdešimt mokyklų. Dalyvių ataskaitose vyrauja viena idėja – „rezultatai pranoko lūkesčius“. Taip pat dalijamasi džiaugsmu, patirtu vykdant šokių populiarinimo veiklas ir išreiškiamas apsisprendimas nesustoti bei toliau organizuoti su tuo susijusius renginius savosiose mokyklose. Įdomesniais dalyvių pastebėjimais, originaliais, kūrybiškais šokių populiarinimo būdais, patirtų emocijų, realizuotų lūkesčių aprašais dalijamės Priede Nr. 2.

Dvidešimtyje Lietuvos savivaldybių nė viena mokykla neatsišaukė į kvietimą dalyvauti konkurse – tačiau tikimės, kad teigiama šių metų patirtis paskatins tradicinių šokių entuziastus įsitraukti į veiklas, savo aplinkoje populiarinti tradicijas, užkrėsti ir įtraukti į smagią veiklą kuo daugiau vaikų.

Dėkojame visiems, net ir nebaigusiems konkurso, už entuziazmą, išradingumą, kūrybiškumą, tikėjimą, prasmingas, teikiančias visiems dalyviams daug džiaugsmo veiklas. Ir tikimės, kad kitais metais konkurse ir akcijoje „Visa Lietuva šoka“ dalyvaus dar daugiau Lietuvos mokyklų.